**Εργαλείο σχεδιασμού δράσεων για τη συμμετοχή των παιδιών στον διάλογο**

Το συγκεκριμένο εργαλείο προσφέρεται για τον σχεδιασμό δράσεων που αποσκοπούν στη συμμετοχή των παιδιών στον διάλογο. Συγκεκριμένα, προτείνεται στις/στους νηπιαγωγούς α) να καθορίζουν τους στόχους τους, οι οποίοι να αφορούν κυρίως στην ανάπτυξη ανώτερων γνωστικών δεξιοτήτων, και β) να επιλέγουν δράσεις που έχουν συνάφεια με τους στόχους τους. Αναφορικά με το περιεχόμενο των δραστηριοτήτων προτείνεται: α) η συζήτηση για την επίλυση ενός προβλήματος ή για τη διερεύνηση των αρχικών αντιλήψεων των παιδιών σε ένα θέμα και β) η χρήση ερωτήσεων από τον εκπαιδευτικό που ενεργοποιούν τις ανώτερες γνωστικές λειτουργίες. Παράλληλα προτείνεται τα παιδιά να ενθαρρύνονται στη διατύπωση των απόψεων και εμπειριών τους για το θέμα, καθώς και των ιδεών τους για την εξέλιξη της δράσης. Για την ενεργοποίηση της συμμετοχής τον παιδιών στη διαλογική διαδικασία το συγκεκριμένο εργαλείο προτείνει ως κατάλληλες μεθόδους τις δραστηριότητες και τα παιχνίδια ερωτήσεων και ρόλων, την ενθάρρυνση της ομαδικής εργασίας και του αλληλεπιδραστικού διαλόγου.

|  |  |
| --- | --- |
| **Α. Καθορισμός των στόχων** (βοηθητικά οι νηπιαγωγοί μπορούν να επιλέξουν από την παρακάτω λίστα):   * (1) Τα παιδιά να παρατηρήσουν, να αναγνωρίσουν, να εντοπίσουν ή να ανακαλέσουν πληροφορίες και στοιχεία που είδαν ή άκουσαν. * (2) Να συγκρίνουν, να διαφοροποιήσουν, να κατηγοριοποιήσουν, να βάλουν σε σειρά ή να ιεραρχήσουν αυτά που είδαν ή άκουσαν, ώστε να τα οργανώσουν και να τα καταλάβουν καλύτερα. * (3) Να εξετάσουν αυτά που είδαν ή άκουσαν για να εντοπίσουν τα «δομικά μέρη» τους και να μπορέσουν να διακρίνουν σχέσεις (π.χ. αίτιο -αποτέλεσμα, χρονολογικές αλληλουχίες) και μοτίβα. Επίσης, να διακρίνουν τα αντικειμενικά γεγονότα από τις προσωπικές απόψεις και εκτιμήσεις, και να διασαφηνίζουν αυτά που λένε ή ακούν. * (4) Να στοχαστούν αυτά που είδαν ή άκουσαν και γενικότερα τις εμπειρίες τους, με στόχο να τα χρησιμοποιήσουν για να παράγουν «νέα γνώση», να εξηγήσουν καταστάσεις, γεγονότα ή φαινόμενα, να κάνουν προβλέψεις και υποθέσεις, να βγάλουν συμπεράσματα που στηρίζονται σε λογικά επιχειρήματα. | |
| **Β. Δράσεις σε σχέση με τους στόχους**:Οι δράσεις μπορούν να σχετίζονται με τις ενέργειες του εκπαιδευτικού και τις ενέργειες των παιδιών. | |
| Ενέργειες του εκπαιδευτικού | Ενέργειες των παιδιών |
| **1.Θέματα και περιεχόμενο δραστηριοτήτων σχετικών με τους στόχους** μου, π.χ.  ☺Συζήτηση για την επίλυση ενός προβλήματος  ☺Συζήτηση για την διατύπωση πρότερων ιδεών, γνώσεων για το θέμα.  ☺Συζήτηση στην ολομέλεια με ερωτήσεις σε διάφορα επίπεδα:  (α) Συλλογής δεδομένων που ενεργοποιούν τις γνωστικές δεξιότητες της παρατήρησης, της αναγνώρισης, της ανάκλησης, «Τι παρατηρείτε;», «Τι άκουσες, τι είδες, τι αισθάνθηκες;»  (β) Οργάνωσης δεδομένων που ενεργοποιούν τις γνωστικές δεξιότητες της σύγκρισης, της κατηγοριοποίησης, της διάταξης, της ιεράρχησης, πχ. «Σε τι μοιάζουν/ διαφέρουν το ... με...;», «Ποια γεγονότα οδήγησαν...;», «Ποια πράγματα μπορούμε να βάλουμε στην ίδια ομάδα και ποια όχι; Τι κοινό έχουν για να μπουν στην ίδια ομάδα;»  (γ) Ανάλυσης δεδομένων που ενεργοποιούν τις γνωστικές δεξιότητες της ανάλυσης δομικών στοιχείων, της διάκρισης σχέσεων, μοτίβων, γεγονότων, εκτιμήσεων, της διευκρίνησης, π.χ. «Τι νομίζετε ότι προκάλεσε…».  (δ) Υπέρβασης των δεδομένων που ενεργοποιούν τις γνωστικές δεξιότητες της αιτιολόγησης, της πρόβλεψης, της υπόθεσης, της εξαγωγής συμπερασμάτων, της επαλήθευσης, τουελέγχου αξιοπιστίας, της διοργάνωσης της γνώσης, του εντοπισμού των αντιφάσεων. «Γιατί συνέβη αυτό;», «Τι συμπέρασμα μπορούμε να βγάλουμε από...;» «Ποια είναι η διαφορά μεταξύ ... και...;», «Τι θα συνέβαινε αν..;», «Ποια προβλήματα θα είχαμε αν...;»  ☺Διαμέσου της στρατηγικής της φωναχτής σκέψης μπορεί να δείξει στα παιδιά πώς συζητάει / συνδιαλέγεται η ομάδα με βάση τον κοινό στόχο. | ☺Διατυπώνουν τις ιδέες, τις απόψεις, τη γνώμη, τις εμπειρίες τους για το θέμα  ☺Προτείνουν τρόπους αναπαράστασης μιας συμπεριφοράς σε μια σύγκρουση για την επιτυχή επίλυση της  ☺Προτείνουν τρόπους αναπαράστασης ενός τραγουδιού, παραμυθιού, παιχνιδιού.  ☺Αιτιολογούν, διαπραγματεύονται, διατυπώνουν συμπεράσματα για ένα θέμα ή πρόβλημα.  ☺Προτείνουν τρόπους κατασκευής ενός δώρου, μιας κάρτας, ενός επιτραπέζιου παιχνιδιού, ενός έργου, κ.τ.λ.  ☺Χωρίζονται σε ομάδες  ☺Συναποφασίζουν για τα υλικά που χρειάζονται.  ☺Συζητούν για τον τρόπο που θα συνεργαστούν και τον τρόπο που θα δουλέψουν, συναποφασίζουν για το σχέδιο της δράσης τους.  ☺Παρουσιάζουν στην ολομέλεια τον αρχικό σχεδιασμό κάθε ομάδας.  ☺Κάθε ομάδα παρουσιάζει στην ολομέλεια το έργο της και αξιολογεί τη συνεργασία της. |
| **2. Μέθοδοι και διαδικασίες σχετικές με τους στόχους μου**, π.χ.  ☺Δραστηριότητες/παιχνίδια ερωτήσεων, ρόλων μέσα από τα οποία παράγουν ερωτήσεις, διαλόγους κ.ά. (π.χ. δημοσιογράφοι, ντεντέκτιβς)  ☺Συστηματική εργασία σε ομάδες στην τάξη  ☺Ευκαιρίες για συνεργατικό διάλογο/ μάθηση. |  |
| **3. Ευρύτερες διαλογικές στρατηγικές**, π.χ.  **☺**Δημιουργούμε ένα κουτί σκέψεων / ερωτήσεων / προτάσεων / συναισθημάτων, στο οποίο τα παιδιά προσθέτουν ό,τι σημαντικό έχουν να πουν στην ομάδα της τάξης, με σημειώματα ή ζωγραφιές.  **☺**Το κουτί ανοίγει στο τέλος της εβδομάδας και όλη η τάξη συζητά τα μηνύματα αυτά. |  |

Το εργαλείο αυτό αποτελεί διασκευή του εργαλείου που χρησιμοποιήθηκε στην διατριβή:  Λυκομήτρου, Σ. (2015). *Λεκτικές αλληλεπιδράσεις στην προσχολική εκπαίδευση: Μια συνεργατική έρευνα – δράση για την ενίσχυση της παιδαγωγικής του διαλόγου*. Διδακτορική Διατριβή. Πανεπιστήμιο Δυτικής Μακεδονίας. Διαθέσιμη στο Εθνικό Αρχείο Διδακτορικών Διατριβών:  <https://www.didaktorika.gr/eadd/handle/10442/35865>